Latgaliskuos kulturys viests #3: nūtikšonys julī
Sagataveja: portals lakuga.lv
Portals lakuga.lv video raidejuma “Kulturys viests” formatā turpynoj atsavērt iz latgaliskuos kulturys nūtikšonom īprīškejā mienesī, itūreiz juļa nūtikšonys. Trešajā video raidejumā par 2022. gods Latgolys kongresa izsludynuošonu, cīmu zeimem latgaliski Cyblys apleicīnē, Sylajuoņu/Feimaņu tautystārpu i cytom nūtikšonom.
Juļa nūtikšonys, par kurom viesteits raidejumā:
- Izziņuots 2022. goda Latgolys kongress
- Cyblys apleicīnē pastateitys cīmu rūbežu zeimis latgaliski
- Nūsaverams video ceļveds par latgalīšu volūdu angliski
- Juram Ostrovskim izguojs videoklips dzīsmei “Vacuoku sāta”
- Sataiseita dokumentaluo kina par akmiņs ols dareišonys tradiceju
- Skaniešonu īsuocs multimedials vidis objekts “Savpatība”
- Prezentāts Sylajuoņu/Feimaņu tautystārps
- Šmakovkys muzejs Daugovpilī nūsvietiejs pīcu godu jubileju
- Dzīsmineicai Džeinai Gavarei izguojs ūtrais albums
Itys jau ir trešais video raidejums par latgaliskuos kulturys nūtikšonom īprīškejā mienesī. Raidejuma vadeituojs ir kinys “Piļsāta pi upis” golvonuos, Aņša lūmys atveiduotuojs Dāvis Suharevskis.
Portalam lakuga.lv ir plans ir itaida formata viests gataveit reizi mienesī – tys cikom byus īspiejams sešūs raidejumūs. Ziņu satura redaktore, portala lakuga.lv atteisteibys vadeituoja Edeite Husare soka: “Apsazynojūt, ka pi izvēlis skaiteit viests latvīšu literarajā volūdā voi latgaliski, vys tei gribiešona nav latgalīšu rokstu volūdys vierzīnī, bet video formats i eisa hronometraža ir veids, kai par latgaliskuos kulturys nūtikšonam varim izstuosteit plotuokai auditorejai, nūturūt tuos uzmaneibu.”
Kulturys ziņu eistynuošona ir projekta “Latgaliskā kultūrtelpa: problēmas, analīze, atspoguļojums portālā lakuga.lv” daļa, tū finaņsej Medeju atbolsta fonds nu Latvejis vaļsts budžeta leidzekļu. Par raidejuma saturu atbiļd latgalīšu kulturys ziņu portals lakuga.lv. Cikom īcarāti seši ziņu raidejumi, bet tiks maklātys īspiejis, lai itaida formata viests varātu turpynuot ari iz prīšku.
Portala lakuga.lv komanda soka paļdis par atsauceibu i atbolstu ziņu sataiseišonā raidejuma vadeituojam Dāvim Suharevskim, video operatoram i montažys režisoram Sergejam Čakānam, grafiku veiduotuojam Krišjānim Pleiko (Upes kinostudija) i Ivo Grigalim nu grupys “Latgalīšu Reps”.
ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn ltg_Latn